Title: Vyhodnotenie medzirezortného pripomienkového konania
Author: Prezídium PZ
Last saved by: MEKO
Company: VOO Prezídia PZ

4.

Vyhodnotenie medzirezortného pripomienkového konania
(Správa o plnení úloh vyplývajúcich z Komplexného programu boja so zločinnosťou za rok 2002)

KANCELÁRIA PODPREDSEDU VLÁDY SR PRE EURÓPSKU INTEGRÁCIU, ĽUDSKÉ PRÁVA A MENŠINY
Bez pripomienok.

KANCELÁRIA PODPREDSEDU VLÁDY,  MINISTERSTVO HOSPODÁRSTVA A PRE SPRÁVU A PRIVATIZÁCIU NÁRODNÉHO MAJETKU SR
Bez pripomienok.

KANCELÁRIA PODPREDSEDU VLÁDY A MINISTERSTVO SPRAVODLIVOSTI SR 
S/str. 2, 3       Navrhujem doplniť úvod textu návrhu materiálu v časti “Oblasť legislatívy” o skutočnosti, že  Ministerstvo spravodlivosti ako predkladateľ zákona č. 421/2002 Z. z., ktorým sa mení a dopĺňa zákon č. 140/1961 Zb. Trestný zákon v znení neskorších predpisov vykonalo zmeny v platnej trestnej legislatíve, a to najmä so zreteľom na naplnenie záväzkov, ktoré vyplývajú pre Slovenskú republiku  z práva EÚ a ES v rámci prístupových rokovaní a so zreteľom na aktuálnu situáciu po udalostiach 11. septembra 2001.                  
Uvedenou novelou Trestného zákona sa upravila definícia teroristickej skupiny v zhode s návrhom Rámcového rozhodnutia Rady o boji proti terorizmu zo 7.12.2001, a to ako na určitý čas vytvorené zoskupenie najmenej troch osôb na účely páchania trestného činu teroru alebo terorizmu. V súlade so zvýšeným úsilím boja proti terorizmu sa zaviedla nová skutková podstata terorizmu, pričom za trestné bude považovené také konanie, ktoré  bude spočívať v spáchaní obzvlášť závažného trestného činu ohrozujúceho život alebo zdravie ľudí, alebo majetok. Nové ustanovenie o trestnom postihu trestných činov terorizmu je vyvolané potrebou zintenzívnenia boja proti terorizmu, pričom je nevyhnutné využiť aj prísnejšie odstrašenie a represiu. Podmienkou naplnenia skutkovej podstaty terorizmu bude  cieľ – pohnútka – vážne zastrašenie obyvateľstva, zásah do politického, hospodárskeho, spoločenského usporiadania krajiny, alebo donútenie vlády alebo medzinárodnej organizácie, aby niečo konala alebo sa zdržala nejakého konania. Prísnejšia trestnosť sa zaviedla jednak vzhľadom na spôsob vykonania činu – obzvlášť surový spôsob a jednak z hľadiska následku – spôsobenie smrti alebo ťažkej ujmy na zdraví viacerých osôb, t.j. ako vyplýva z judikatúry, minimálne troch, a ohrozenie najmä ústavných činiteľov. Takisto ako príspevok v boji proti terorizmu, nevynímajúc jeho preventívnu stránku, boli zavedené ustanovenia o založení, zosnovaní a podporovaní teroristickej skupiny, ktorej cieľom je páchanie terorizmu,a to  ako samostatná skutková podstata trestného činu s cieľom dosiahnuť prísnejšie potrestanie páchateľov vrátane obligatórneho trestu prepadnutia majetku, čo zodpovedá tiež potrebe postihnúť dôraznejšie takéto závažné protiprávne konania. Trestným je už samotné členstvo v teroristickej skupine.
Uvedená novela upravila i nasledovné oblasti:
- trestný čin šírenia poplašnej správy sa dopĺňa tak, aby bolo možné bez akýchkoľvek pochybností tento trestný čin aplikovať aj na ďalšie spoločensky nebezpečné konanie (zasielanie napodobeniny antraxu bez akéhokoľvek priloženého textu),
- úpravu trestu prepadnutia veci tak, že sa umožňuje aj prepadnutie náhradnej hodnoty veci, ktorá už nie je dosiahnuteľná, identifikovateľná alebo veci, ktorá je zmiešaná s majetkom získaným legálne,
- v súlade so Štatútom medzinárodného trestného súdu sa Trestný zákon dopĺňa o nový trestný čin – zločin proti ľudskosti,
- komplexne sa upravili ustanovenia vzťahujúce sa k domácemu násiliu.

Predchádzajúci rok znamenal i novelizáciu Trestného poriadku prostredníctvom zákona č. 422/2002 Z.z., ktorý znamenal najmä tieto zmeny:
- odstránilo sa tzv. preverovanie, resp. predprípravné konanie a následne došlo k úprave prípravného konania, čo bude mať tieto základné pozitívne dôsledky:
a) skráti sa dĺžka prípravného konania, a tým aj celková dĺžka trestného konania,
b) odstráni sa duplicita vykonávania úkonov,
c) od podania trestného oznámenia majú vykonané úkony procesnú spôsobilosť (odstránenie vysvetlení pri preverovaní trestných oznámení),

- okrem vyšetrovania sa zaviedlo tzv. skrátené vyšetrovanie, ktoré sa bude  vykonávať o menej závažných trestných činoch (s trestnou sadzbou odňatia slobody do troch rokov); budú ho vykonávať policajné orgány a oproti vyšetrovaniu sa upravuje ich postup modifikovaným spôsobom tak, aby prípravné konanie v týchto prípadoch bolo rýchlejšie a pružnejšie pri zachovaní práv obvineného,

- do štvrtej hlavy sa doplnili nové inštitúty, ktoré majú napomôcť v boji s organizovaným zločinom – predstieraný prevod, sledovanie osôb a vecí, vyhotovovanie obrazových, zvukových a iných záznamov,

- Trestný poriadok sa doplnil o nový alternatívny spôsob rozhodovania vo veci – zmier; umožňuje sa, aby na základe dohody medzi štátom (reprezentovaný prokurátorom, resp. súdom) a poškodeným na jednej strane a páchateľom na strane druhej, došlo k ukončeniu veci a k vydaniu rozhodnutia bez riadneho, formalizovaného procesu, t.j. konanie bude jednak menej ekonomicky náročné, jednak dôjde k možnosti lepšieho uplatnenia práv zo strany poškodených, keďže na uzavretie zmieru je potrebný súhlas poškodeného,
-	najrozsiahlejšia zmena a doplnenie sa uskutočnilo v časti zaoberajúcej sa právnym stykom s cudzinou; obsahuje právnu pomoc v tradičnom (užšom) slova zmysle , jednak jej nadstavbu, teda inštitúty právnej pomoci v širšom slova zmysle – extradíciu, uznávanie a výkon cudzích rozhodnutí a prevzatie a odovzdanie trestnej veci 

Z oblasti medzinárodných dokumentov mi dovoľte uviesť skutočnosť, že Rámcové rozhodnutie Rady z 13. júna 2002 o európskom zatykači a postupe vydávania medzi členskými štátmi bude transponovaný do národnej legislatívy v termíne do 31.12.2003 v spolupráci s ministerstvom vnútra a Generálnou prokuratúrou SR, a to ako výraz efektívnejšej a zjednodušenej formy vydávania.

AKCEPTOVANÉ

KANCELÁRIA PODPREDSEDU VLÁDY  A MINISTERSTVO FINANCIÍ SR 
Bez pripomienok.

MINISTERSTVO PRÁCE, SOCIÁLNYCH VECÍ A RODINY SR
S/str. 4, 5       V časti týkajúcej sa prípravy nových zákonov bolo MPSVR SR uložené pripraviť zákon o inšpekcii práce. Vzhľadom k tomu, že zákon o inšpekcii práce bol zmenený len jedenkrát, žiadame zmeniť znenie textu 3. odseku správy na str. 3 na nasledovné znenie :
“Zákon č. 95/2000 Z.z. o inšpekcii práce a o zmene a doplnení niektorých zákonov, ktorý nadobudol účinnosť dňa 1.7.2000, bol novelizovaný zákonom č. 231/2002 Z.z. Táto právna úprava rieši najmä problematiku vyhľadávania a potierania nelegálnej práce prostredníctvom inšpekcie práce. Táto novela bola schválená Národnou radou SR dňa 3.4.2002 a nadobudla účinnosť dňom vyhlásenia v Zbierke zákonov dňa 3.5.2002.”
AKCEPTOVANÉ

V časti týkajúcej sa prípravy noviel zákonov bolo MPSVR SR uložené vypracovať novelu zákona o zamestnanosti . V tejto súvislosti žiadame text uvedený v správe, prvý odsek na strane 4  nahradiť nasledovným textom:
“ V priebehu roku 2002 bol zákon NR SR č.387/1996 Z.z. o zamestnanosti novelizovanými 4 zákonmi (291/2002 Z.z., 328/2002 Z.z., 534/2002 Z.z. a 678/2002 Z.z.). Novelou  zákona NR SR č.387/1996 Z.z. o zamestnanosti  č. 291/2002 Z.z. bola Národnému úradu práce určená povinnosť  realizovať svoj rozpočet výlučne prostredníctvom Štátnej pokladnice, do 31.12.2003 však môže mať súbežný účet v inom peňažnom ústave. Zákonom č. 328/2002 Z.z. sa zúžil v § 57 ods. 3 okruh zamestnancov a samostatne zárobkovo činných osôb, ktorí nie sú povinní platiť príspevok na poistenie v nezamestnanosti. Zákon 534/2002 Z.z.  konkretizoval, ktoré výkony v rámci zdravotníckej starostlivosti  súvisiace s lekárskou posudkovou činnosťou  na okresných úradoch práce sú poskytované za úhradu. Zákonom č. 678/2002 Z.z. sa sprísnili podmienky pre vedenie evidovaných nezamestnaných v evidencii nezamestnaných na okresných úradoch práce a sprísnili sa podmienky opätovného zaradenia do evidencie nezamestnaných v prípade vyradenia z evidencie na žiadosť občana, evidovaného nezamestnaného. Týmto zákonom sa zaviedla povinnosť evidovaných nezamestnaných preukazovať každých 14 dní, že si aktívne hľadajú zamestnanie. Zákonom sa sledovala zmena prístupu občanov z pasívneho k aktívnemu spôsobu, hľadaniu si zamestnania vlastným pričinením. V zákone je doplnený aj okruh účastníkov, ktorí sa podieľajú  na riešení zamestnanosti. Týmito subjektami sú obce. Zákon reagoval na problémy preukazovania cestovných výdavkov spojených s cestou z bydliska do  miesta výkonu práce  a umožnil poskytovanie paušálnej náhrady cestovných výdavkov. Zmena nastala aj v spôsobe financovania nástrojov aktívnej politiky trhu práce  a tvorby garančného fondu.”

AKCEPTOVANÉ

MINISTERSTVO ŽIVOTNÉHO PROSTREDIA SR
Bez pripomienok.

MINISTERSTVO DOPRAVY POŠT A TELEKOMUNIKÁCIÍ SR
Bez pripomienok.

MINISTERSTVO PODOHOSPODÁRSTVA SR
Bez pripomienok.

MINISTERSTVO VÝSTAVBY A REGIONÁLNEHO ROZVOJA  SR
Bez pripomienok.

MINISTERSTVO ŠKOLSTVA SR
Bez pripomienok.

MINISTERSTVO KULTÚRY SR 
Bez pripomienok.

MINISTERSTVO ZDRAVOTNÍCTVA SR
Bez pripomienok.

MINISTERSTVO ZAHRANIČNÝCH VECÍ SR
Bez pripomienok.

MINISTERSTVO OBRANY SR 
S/str. 2,        Oblasť legislatívy, 3. bodka – upraviť text plnenia úlohy nahradením textu “november” textom “september”. 

AKCEPTOVANÉ

S/str. 13,     Oblasť spolupráce a súčinnosti – pôvodný text plnenia úlohy “Ďalej sa aktívne zúčastňovať na akciách ...” nahradiť nasledujúcim textom:
“PLNENIE: Spolupráca Vojenskej polície s vojenskými políciami zahraničných armád  bola realizovaná najmä formou účasti jej príslušníkov na odborných kurzoch a školeniach poriadaných členskými štátmi NATO. Pokračovalo sa v plnení cieľov vytýčených v partnerských programoch (Mil-to-Mil, Partnerstvo za mier, CENCOOP). Vojenská polícia využívajúc skúsenosti zahraničných vojenských polícií (USA, ČR, PR, SRN a pod.), odborne pripravila a vycvičila jednotku Vojenskej polície určenú pre plnenie úloh v mierových silách. Jednotka je použiteľná na okamžité nasadenie. Spolupráca s Vojenskou políciou Armády ČR, Žandarmériou Wojskovou a s ďalšími vojenskými políciami armád štátov NATO bola zameraná na výmenu informácií v oblasti preventívneho pôsobenia v boji proti kriminalite (vojenské trestné činy, majetková a drogová kriminalita) a na zvýšenie úrovne efektívnosti ochrany objektov v pôsobnosti Ministerstva obrany SR. V návrhu Vojenskou políciou vypracovanej Koncepcie ochrany objektov v pôsobnosti MO SR boli využité skúsenosti Armády ČR  a USA”.

AKCEPTOVANÉ

ÚRAD VLÁDY SR

PS, S,    zapracovať pripomienky technickej a jazykovej úpravy.

AKCEPTOVANÉ

Poznámka:
PS – Predkladacia správa k materiálu “Správa o plnení úloh vyplývajúcich z Komplexného programu boja so zločinnosťou za rok 2002”. 
U – Uznesenie k materiálu “Správa o plnení úloh vyplývajúcich z Komplexného programu boja so zločinnosťou za rok 2002”. 
S – Správa o plnení úloh vyplývajúcich z Komplexného programu boja so zločinnosťou za rok 2002. 

Spôsob pripomienkového konania: bežný

Zoznam oslovených subjektov:
podpredseda vlády SR pre európsku integráciu, ľudské práva a menšiny
podpredseda vlády a minister hospodárstva a pre správu a privatizáciu  národného majetku 
podpredseda vlády a minister spravodlivosti SR
podpredseda vlády a minister financií SR
minister práce, sociálnych vecí a rodiny SR
minister životného prostredia SR
minister dopravy, pôšt a telekomunikácií SR
minister pôdohospodárstva SR
minister výstavby a regionálneho rozvoja SR
minister školstva SR 
minister kultúry SR
minister zdravotníctva SR
minister zahraničných vecí SR
minister obrany SR
Úrad vlády SR, odbor vládnej agendy

Počet oslovených subjektov: 15

Zaslali do stanoveného termínu: podpredseda vlády SR pre európsku integráciu, ľudské práva a menšiny, podpredseda vlády a minister hospodárstva a pre správu a privatizáciu  národného majetku, podpredseda vlády a minister spravodlivosti SR, podpredseda vlády a minister financií SR, minister práce, sociálnych vecí a rodiny SR, minister životného prostredia SR, minister dopravy, pôšt a telekomunikácií SR,  minister pôdohospodárstva SR, minister výstavby a regionálneho rozvoja SR, minister školstva SR, minister kultúry SR, minister zdravotníctva SR, minister zahraničných vecí SR, minister obrany SR, Úrad vlády SR, odbor vládnej agendy

Zaslali po termíne: 

Vôbec nezaslali: 

Subjekty, ktoré nemali pripomienky: podpredseda vlády SR pre európsku integráciu, ľudské práva a menšiny, podpredseda vlády a minister hospodárstva a pre správu a privatizáciu  národného majetku, podpredseda vlády a minister financií SR, minister životného prostredia SR, minister dopravy, pôšt a telekomunikácií SR,  minister pôdohospodárstva SR, minister výstavby a regionálneho rozvoja SR, minister školstva SR, minister kultúry SR, minister zdravotníctva SR, minister zahraničných vecí SR, Úrad vlády SR, odbor vládnej agendy
 
Počet vznesených pripomienok: 6
Počet akceptovaných pripomienok: 6
Počet neakceptovaných, z toho zásadných pripomienok: 0/0  
Rozporové konanie: 0
Počet odstránených pripomienok: 0
Počet neodstránených pripomienok: 0